**Dôvodová správa**

**Všeobecná časť**

Cieľom tejto novely zákona je zabezpečiť, aby občania ako účastníci starobného dôchodkového poistenia a sporenia boli pravidelne informovaní o rôznych údajoch týkajúcich sa tohto poistenia a sporenia. Išlo by o tieto údaje:

výška predpokladaného mesačného starobného dôchodku v absolútnej sume

predpokladaný dátum odchodu do dôchodku,

doterajší počet rokov starobného dôchodkového poistenia,

úhrada poistného na starobné poistenie za predchádzajúci rok a jej absolútna suma,

výška nároku na predčasný starobný dôchodok v najbližšom možnom termíne,

uskutočnené legislatívne zmeny, ktorých dôsledkom môže byť ovplyvnená výška predpokladaného mesačného starobného dôchodku spolu s vysvetlením tohto možného vplyvu.

Takéto informovanie občanov sa navrhuje uskutočňovať prostredníctvom rozšírenia doterajších povinností Sociálnej poisťovne, ktorá osobám zúčastneným na starobnom dôchodkovom poistení bude zasielať jedenkrát ročne súbor horeuvedených informácií a to najneskôr k 31. júlu daného roka. Navrhovanou účinnosťou tejto novely k 1. júnu 2016 by sa docielilo, že už budúci rok občania prvýkrat obdržia komplexný balík informácií o svojom dôchodku.

Dôvodom navrhovaných zmien je skutočnosť, že v systémoch starobného dôchodkového poistenia aj sporenia sa neustále vykonávajú legislatívne zmeny, ktorých dopady na výšku dôchodku sú zásadné. Občan pritom nie je informovaný o tom, ako sa budú týkať práve jeho. Postupne sa oslabuje zásluhovosť, chystajú sa zmeny vo výpočte dôchodkov pre účastníkov druhého piliera. Občania nemajú prehľad, ako sa výška nimi zaplatených odvodov prejaví vo výške ich budúceho dôchodku, a teda napríklad ani nevedia, v akom rozsahu sa majú zabezpečiť na starobu súkromnými úsporami. Preto považujeme za dôležité, aby štát priebežne prepočítaval orientačnú výšku budúcich starobných dôchodkov každého dospelého občana. A aby prostredníctvom tejto novej informačnej povinnosti Sociálnej poisťovne každému občanovi umožnil priebežný a pravidelný prístup k takejto informácii.

Pre úpravu detailného postupu Sociálnej poisťovne pri výpočte dôchodkových parametrov a procesu plnenia si tejto povinnosti Sociálnou poisťovňou navrhujeme, aby príslušné ministerstvo vydalo opatrenie, ktorého predmetom úpravy budú tieto aspekty a to do 30. júna 2016.

Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

**Osobitná časť**

**Čl. I**

K bodu 1

Navrhuje sa nový rozsah povinností Sociálnej poisťovne voči osobám zúčastneným na starobnom dôchodkovom poistení a sporení spočívajúci v poskytovaní komplexných informácií týkajúcich sa ich budúceho dôchodku a odvodov do systému dôchodkového poistenia i sporenia. Sociálna poisťovňa je povinná si túto novú povinnosť splniť vždy raz do roka, a to najneskôr do 31. júla daného roka, pričom Ministerstvo práce, sociálnych vecí a rodiny vydá opatrenie, ktorým upraví postup pri získavaní a podávaní týchto informácií a týmto sa bude Sociálna poisťovňa riadiť. Opatrenie vydá príslušné ministerstvo do 30. júna 2016.

**Čl. II**

Navrhuje sa účinnosť zákona k 1. júlu 2016.